13 JULIE – Afrikanergeskiedenis
1900 – Anglo-Boereoorlog: Boere gee pad uit Brandwaterkom
Op 'n krygsberaad onder hoofkommandant Christiaan de Wet besluit die Boere om uit die Brandwaterkom pad te gee voordat hulle vasgekeer word.
1901 – Anglo-Boereoorlog: JP Coetzee tereggestel
Johannes Petrus Coetzee word op hierdie dag te Cradock tydens die Anglo-Boereoorlog gehang. Hierdie sestienjarige seun was skuldig bevind op 'n klagte van moord en hoogverraad. Die moordklagte was voortspruitend uit 'n geveg waartydens 'n Britse soldaat gewond was. Hy was tot die dag voor sy teregstelling in die duister gehou rondom sy vonnis. Al die manlike inwoners van Cradock is die dag gedwing om op die markplein teenwoordig te wees en besighede was gesluit. Johannes was verdwaas met die aanhoor van sy vonnis, maar het homself gehandhaaf. In sy sel het 'n predikant hom gevra om sy sondes te bely. Hy het geantwoord dat sy gewete skoon is, en dat hy niemand probeer vermoor het nie. Ook het hy genoem dat hy by die kommando's aangesluit het om sy volk te help, en dat as hy daarom moes sterf, hy gereed was. Net voor die skafot oopgeval het, het hy geprewel dat "My Jesus is nou aan my sy." Sy graf is vandag iewers langs die Visrivier. 'n Britse koerant, die Morning Leader het Johannes se verhoor skerp veroordeel en as onnodig afgemaak. In die Britse parlement was gewaarsku dat hierdie gebeurtenis nog lank in die Afrikaner se harte sal bly sit, en hul hegter as tevore sal saambind.
1937 – Die eerste sooi van die Voortrekkermonument, Pretoria, is gespit
1974 – Britse Setlaarsmonument in Grahamstad ingewy
Die Britse setlaars word in Grahamstad herdenk deur die 1820-Setlaarsmonument wat in 1974 geopen is. Dit is 'n lewende monument en dit bied toneelstukke, musiekuitvoerings en kulturele geleenthede aan en word gerugsteun deur die 1820 Setlaarsvereniging wat in 1920 gestig is deur Walter Stanford en ander nasate van die Setlaars.
1910 – Prof. Gabriël Gideon (Gawie) Cillié, komponis, astrofisikus, orrelis en koordirigent († 15 Junie 2000)
Gabriel Gideon (Klein Gawie) Cillié is op Stellenbosch gebore. As wiskundige, sterrekundige en musikus het hy op vele terreine van die kulturele lewe 'n bepalende bydrae gelewer. Ná sy studie aan die universiteite van Stellenbosch, Oxford en Harvard was hy van 1939 tot 1975 hoogleraar in Wiskunde aan die Universiteit van Stellenbsoch. Sy musiekopleiding het hom besonder goed daartoe bekwaam om 'n groot bydrae op die gebied van die volksang en veral die kerkmusiek van die Afrikaner te lewer. Van 1939 tot 1964 was hy orrelis aan die NG Moederkerk op Stellenbosch. Hy het jare lank die Kweekskoolkoor gelei en was mede-uitgewer van die Koraalboek en die Nuwe Halleluja en het verskeie koorwerke gekomponeer. Prof. Cillié was medestigter van die Stellenbosse Studentesangfees, dirigent van die universiteitskoor en medewerker van die nuwe FAK-Sangbundel. Hy het in 1954 lid van die FAK se hoofbestuur geword en is in 1979 tot voorsitter verkies.
1949 – Mudene (Dene) Smuts, tydskrifredakteur en parlementslid († 21 April 2016)
1865 – Willem Cornelis Janse van Rensburg, 2de president van die ZAR (* 16 Mei 1818)
1920 – Johannes Jacobus Fagan, komponis van meestal orkesmusiek (* 28 Februarie 1898)
2011 – Al Debbo, akteur, komediant en sanger (* 22 Junie 1924)
Al Debbo was 'n legendariese akteur, komediant en sanger. Hy is bekend vir liedjies soos "Sonbrilletjies", "Hasie", "Tantes van Nantes", "Brakke van Turffontein" en "Bolandse nooientjie". Debbo het altesaam in twintig rolprente gespeel. Die eerste was Die kaskenades van dokter Kwak in 1948 en die laaste Oh Shucks I'm Gatvol in 2004.